CELEX: 32019D0642
Language: bg
Date: 2019-04-13 00:00:00
Title: Решение (ЕС) 2019/642 на Съвета от 13 април 2019 година за изменение на Решение (ЕС) 2019/274 относно подписването, от името на Европейския съюз и на Европейската общност за атомна енергия, на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (Текст от значение за ЕИП.)

25.4.2019   
               
               
                  BG
               
               
                  Официален вестник на Европейския съюз
               
               
                  LI 110/1
               
            
         РЕШЕНИЕ (ЕС) 2019/642 НА СЪВЕТА
         от 13 април 2019 година
         за изменение на Решение (ЕС) 2019/274 относно подписването, от името на Европейския съюз и на Европейската общност за атомна енергия, на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия
         (текст от значение за ЕИП)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 50 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 29 март 2017 г. Обединеното кралство нотифицира Европейския съвет за намерението си да се оттегли от Европейския съюз и Европейската общност за атомна енергия (Евратом) в съответствие с член 50 от Договора за Европейския съюз (ДЕС), който се прилага по отношение на Евратом по силата на член 106а от Договора за създаване на Европейската общност за атомна енергия.
                  
               
                     (2)
                  
                  
                     В съответствие с член 50 от ДЕС Европейският съюз договори с Обединеното кралство споразумение, с което се определят редът и условията за неговото оттегляне, като се вземат предвид рамките на бъдещите му отношения със Съюза (наричано по-нататък „Споразумението за оттегляне“).
                  
               
                     (3)
                  
                  
                     На 11 януари 2019 г. Съветът прие Решение (ЕС) 2019/274 (1) относно подписването на Споразумението за оттегляне (2).
                  
               
                     (4)
                  
                  
                     На 21 март 2019 г. Европейският съвет одобри Документа във връзка със Споразумението за оттегляне и Съвместното изявление, допълващо Политическата декларация, договорени между министър-председателя Мей и председателя на Европейската комисия Юнкер на 11 март 2019 г.
                  
               
                     (5)
                  
                  
                     С Решение (ЕС) 2019/476 (3) Европейският съвет в съгласие с Обединеното кралство реши да продължи срока по член 50, параграф 3 от ДЕС до 22 май 2019 г., в случай че Камарата на общините одобри Споразумението за оттегляне до 29 март 2019 г., а в случай че това не бъде направено — до 12 април 2019 г. Камарата на общините не одобри Споразумението за оттегляне до 29 март 2019 г.
                  
               
                     (6)
                  
                  
                     На 5 април 2019 г. Обединеното кралство подаде друго искане до Европейския съвет за продължаване на срока, предвиден в член 50, параграф 3 от ДЕС. На 11 април 2019 г. с Решение (ЕС) 2019/584 (4) Европейският съвет, в съгласие с Обединеното кралство, реши да продължи допълнително този срок до 31 октомври 2019 г. Европейският съвет припомни, че съгласно член 50, параграф 3 от ДЕС Споразумението за оттегляне може да влезе в сила на по-ранна дата, ако страните приключат съответните си процедури за ратификация преди 31 октомври 2019 г. Ето защо оттеглянето следва да се извърши на първия ден от месеца, следващ месеца, през който са завършени процедурите за ратификация, или на 1 ноември 2019 г., в зависимост от това коя дата настъпи първа. Освен това, както е посочено в член 2, втора алинея от посоченото решение, същото ще престане да се прилага на 31 май 2019 г., ако Обединеното кралство не е провело избори за Европейския парламент в съответствие с приложимото право на Съюза и не е ратифицирало Споразумението за оттегляне до 22 май 2019 г.
                  
               
                     (7)
                  
                  
                     Вследствие на това датата на влизане в сила на Споразумението за оттегляне трябваше да бъде адаптирана, за да отговаря на срока, предвиден в член 50, параграф 3 от ДЕС, както е продължен от Европейския съвет в съгласие с Обединеното кралство.
                  
               
                     (8)
                  
                  
                     На 11 април 2019 г., в съгласие с Обединеното кралство, Споразумението за оттегляне бе адаптирано на три места, както следва:
                     
                                 —
                              
                              
                                 в последното съображение от преамбюла думите „след 29 март 2019 г.“ бяха заменени със „след датата на влизане в сила на настоящото споразумение“,
                              
                           
                                 —
                              
                              
                                 в член 185 първата алинея бе заменена със следното:
                                 
                                    „Настоящото споразумение влиза в сила на една от следните дати, която от тях настъпи първа:
                                    
                                                а)
                                             
                                             
                                                деня, следващ деня на изтичането на срока, предвиден в член 50, параграф 3 от ДЕС, както е продължен от Европейския съвет в съгласие с Обединеното кралство, при условие че преди настъпването на тази дата депозитарят на настоящото споразумение е получил писмените уведомления от Съюза и Обединеното кралство относно приключването на необходимите вътрешни процедури;
                                             
                                          
                                                б)
                                             
                                             
                                                първия ден от месеца, следващ месеца, през който депозитарят на настоящото споразумение е получил последното от писмените уведомления, посочени в буква а).
                                             
                                          Ако до изтичането на предвидения в член 50, параграф 3 от ДЕС срок, както е продължен от Европейския съвет в съгласие с Обединеното кралство, депозитарят на настоящото споразумение не е получил писмените уведомления, посочени в буква а), настоящото споразумение не влиза в сила.“,
                                 
                              
                           
                                 —
                              
                              
                                 в член 2 от Протокола за Гибралтар датата 30 март 2019 г. бе заменена с „датата на влизане в сила на Споразумението за оттегляне“.
                              
                           
               
                     (9)
                  
                  
                     Поради това Решение (ЕС) 2019/274 следва да бъде съответно изменено.
                  
               
                     (10)
                  
                  
                     Както е предвидено в член 50, параграф 4 от ДЕС, Обединеното кралство не участва нито в обсъжданията на Съвета относно настоящото решение, нито в неговото приемане,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 1 от Решение (ЕС) 2019/274 се заменя със следното:
            
               
                  „Член 1
                  Разрешава се подписването, от името на Съюза и на Европейската общност за атомна енергия, на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия, както е адаптирано, при условие че посоченото споразумение бъде сключено.
                  Текстът на Споразумението, както е адаптиран, е приложен към настоящото решение (*1).
               
            
         
         
            Член 2
            Текстът на Споразумението, приложен към Решение (ЕС) 2019/274, се заменя с адаптирания текст на Споразумението, приложен към настоящото решение (5).
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 13 април 2019 година.
            
               
                  За Съвета
               
               
                  Председател
               
               G. CIAMBA
            
         
         
            (1)  Решение (ЕС) 2019/274 на Съвета от 11 януари 2019 г. относно подписването, от името на Европейския съюз и на Европейската общност за атомна енергия, на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 47 I, 19.2.2019 г., стр. 1).
         
            (2)  Текстът на Споразумението за оттегляне, приложен към Решение (ЕС) 2019/274, е публикуван в ОВ C 66 I, 19.2.2019 г., стр. 1.
         
            (3)  Решение (ЕС) 2019/476 на Европейския съвет, взето в съгласие с Обединеното кралство, от 22 март 2019 г. за продължаване на срока по член 50, параграф 3 от ДЕС (ОВ L 80 I, 22.3.2019 г., стр. 1).
         
            (4)  Решение (ЕС) 2019/584 на Европейския съвет, взето в съгласие с Обединеното кралство, от 11 април 2019 г. за продължаване на срока по член 50, параграф 3 от Договора за Европейския съюз (ОВ L 101, 11.4.2019 г., стр. 1).
         
            (5)  ОВ C 144 I, 25.4.2019 г., стр. 1.